“ช่วงเด็กเล็ก” นับตั้งแต่แรกเกิด – 6 เดือน ควรได้รับปริมาณแคลเซียมวันละประมาณ 400 มิลลิกรัม/วัน ขณะที่เด็กเล็กช่วงอายุ 6 เดือน - 1 ปี ควรได้รับปริมาณแคลเซียมวันละประมาณ 600 มิลลิกรัม/วัน เพื่อใช้สำหรับเสริมสร้างความแข็งแรงให้กับกระดูก ฟัน เล็บ รวมถึงช่วยในการเจริญเติบโตของร่างกายให้สมวัย
“วัยเด็ก” อายุ 1 – 5 ปี ควรได้รับปริมาณแคลเซียมวันละประมาณ 800 มิลลิกรัม/วัน และเด็กที่มีอายุ 6-10 ปี ควรได้รับปริมาณแคลเซียมวันละประมาณ 800-1,200 มิลลิกรัม/วัน ซึ่งเด็กวัยนี้ต้องการสารอาหารสำหรับการเจริญเติบโตอย่างต่อเนื่อง เพราะเป็นช่วงวัยที่เด็กมีการเจริญเติบโตอย่างรวดเร็ว
“วัยรุ่น-วัยผู้ใหญ่” อายุ 11 – 55 ปี ควรได้รับปริมาณแคลเซียมวันละประมาณ 800-1,000 มิลลิกรัม/วัน โดยทั่วไปความหนาแน่นของกระดูกจะเพิ่มสูงสุด (Peak bone mass) ในช่วงอายุ 30-35 ปี โดย 90% ของมวลกระดูก จะสะสมในช่วงที่มีการเจริญเติบโตเร็วก่อนที่จะเป็นวัยรุ่น โดยปกติผู้ชายจะมี Peak bone mass ที่สูงกว่าผู้หญิงประมาณ 15-20% หลังจากนั้นปริมาณของมวลกระดูกจะลดลงช้าๆ ประมาณ 0.5-1 % ต่อปี
“ผู้สูงอายุ” อายุตั้งแต่ 55 ปีขึ้นไป เป็นวัยที่ควรได้รับปริมาณแคลเซียมมากกว่าวัยอื่นๆ คือ ประมาณ 1,000-1,500 มิลลิกรัม/วัน เมื่ออายุมากกว่า 55 ปีขึ้นไปแล้ว ร่างกายจะดูดซึมแคลเซียมได้ลดลงและไม่สะสมแคลเซียม โดยเฉพาะผู้หญิงวัยหมดประจำเดือน อัตราการลดลงของมวลกระดูกจะลดลงอย่างรวดเร็ว และอาจสูงถึง 3-6% ต่อปี